safouaneb/arywiki huggingface dataset:
لپلازما (فيزيولوجيا)

لپلازما هو الدم اللي ناقصا منو لكراوي ديال الدم، سوا الحمرا سوا لبيضا و لپلاكيطات. يعني ملخر هو لمكون السايل ديال الدم. لقدر ديالو كايشكل تقريبا النص دلقدر ديال الدم (55%) يعني جوايه ديك 3 ليترو، بينما لكراوي لحمرين كايشكلو 44% ولبيضين ولپلاكيطات 1%. اللون ديال لبلازما مايل للصفر، ونقدرو نضبرو عليه بواحد التيكنيكة بيولوجية سميتها الصفنطريݣ (بنݣليزية و بلفرانساوية: Centrifugation). لمكونات. لپلازما هيا عبارة على خيلوطة كاتكوّن سيرتو من لما 93% اللي كايتعتابر فيها هو الدوّاب و مواد خرين مدوبين فيه (لپروتينات، الدهنيات، لݣاز و لملاحي لمعدنية). باش يتعرفو لمكونات دلپلازما ويتحسبو سوا كميا (الضوزاج) اولّا فلجودة كاتدار طريقة كاتسما ب ليليكتروفوريز (بلفرانساوية: élèctrophorése). لپروتينات كايشكلو لپارتية لقاصحة ديال لپلازما. اللي حاضر فيها بزاف هو لالپيمين، واللي غير بوحدو كايشكل تقريبا 60% ديال لپروتينات دلپلازما، ومن غيرها كاينين پروتينات خرين دلمناعة بحال لكونطركسدات (لپروتينات ديال لمرحلة لمجهدة تاع لحرقة)، لپروتينات النقالة… كاينين عناصر خرين موهيمين بحال السكار (لݣليكوز)، لبيكاربونات (-HCO3)، ثاني اكسيد لكاربون (CO2) اللي نوبتهوم موهيمة فالتاقادة لحمضية-لقاعدية ديال الدم، لكوفاكتورات ديال تختر الدم، لڤيتامينات و لهرمونات اللي كايدوبو فلما و الزبالة ديال الجسم (بحال لبولة، لحمض لبولي و لبيليݣوبين) و زيد وزيد. لپلازما كاتعتابر محايدة تريسينتياً يعني معندهاش شحنة ولا شارج حيت قد لايونات السالبة قد لموجبة.
دي إس إم-5

DSM-5 هيا لڤيرسيون لخامسة ديال الدليل التشخيصي و لاحصائي ديال لاضطرابات النفسانية DSM، لي هو واحد لكتاب خرجاتو لجمعية ديال الطبا النفسانيين (پسيكياطر) ف لميريكان (ب نݣليزية APA /American Psyciatric Association) و كايتستعمل مرجع ف ݣاع لبلدان د لعالام باش يكلاصيو لامراض النفسانية. هاد لكتاب تپيبليا ف لميريكان ف عام 2013. شنو فهاد لكتاب. هاد لكتاب هو لي كايحدد لينا واش شي واحد عندو مرضة مونطالية/نفسانية ولا لا، وحتا الدويان لي كايتخدمو باش يداويو هاد لمرضة. هاد لكتاب كايتكون من تسعطاش مرضة مونطالية كانكلاصيوهوم كيماهكا:
سارس-كوڤ-2

سارس-كوڤ-2 هوّا واحد لڤيروس اللي كاينتامي للنوع كوروناڤيروس (بلاتينية :Coronavirus) اللي براصو كينتامي ل لفاميلا ديال لكوروناڤيريداي (بلاتينية: Coronaviridae). لمرضة اللي كايديرها السارس-كوڤ-2 كاتسما ب كوڤيد- 19. تسما السارس SARS اولا SRAS حيتاش كايتسبب فالساندروم التنفسي لمجهد الصعيب(بلفرونصي :Syndrome Aïgue Respiratoire Sévère) و اللي هو لكوڤيد، و كوڤ حيت كاينتامي للنوع د لكوروناڤيروس، و 2 حيت ديجا كاين السارس-كوڤ-1 اللي كان ف 2003. السارس-كوڤ-2 هو فصيلة د لڤيروسات اللي نورمالمو معروفة بطفرات، فاش هاد طفرة كاتبدل التمرضين د لڤيروس (لقدرة ديالو باش يمرض الضيف ديالو) كاتعطينا طاسيلا جديدة، و ل حد التاريخ فاش تكتب هاد لمقال (نص من مارس 2021) كاين عندو ربعا ديال الطاسيلات اللي معروفين: قراية على لفيروس. سارس-كوڤ-2 هو ڤيروس ب لARN، لحمض النووي ديالو مخبي فواحد صاك پروتيني سميتو لكاپسيد اللي كاين عند ݣاع لڤيروسات، زيد على داكشي ان لڤيروس مغطي بواحد لغشا كيعاونو باش يتفيكسا على لمستقبيل ديال السارس ف الرية دالضيف، هاد لغشا كايتكون من بزاف دلبروتينات الي كاتحدد التمرضين د لڤيروس، واللي اهمها هو "لݣليكوپروتين S" و اللي جات من لكلمة "Spike" (ب المغريبية كاتعني :شوكة ولا مسمار) هادي هي اللي كاتفيكسا على المستقبيل ACE-2 : الانزيم المحويلة للانجيوطونسين 2 اللي كاين ف لغشا ديال لخلايا ديال الرية داكشي اللي كايفسر علاش الڤيروس كايدوز ب الهوا. رد لبال: ACE-2 مكايناش غير ف لخلايا ديال الرية بوحدها ولكن كاينا حتا ف لجهاز لهضمي و ف لقلب و لكلوة، داكشي علاش لڤيروس يقدر يدوز حتا ب لماكلة ولا بليدين: باش تجنب لڤيروس دير لكمامة و غسل يديك و لماكلة اللي كاتاكول خاصها تكون نقية. تضبار على لڤيروس. لفيروس فاش كايضرب بنادم كانلاحضو فلبيولوجي باللي كاينقصو عندو اللمفاويات و كاتزيد عندو نسبة تاع لپروتينات لحرقاوية بحال CRP فالدم. التيستات باش نديتيكتيو لفيروس كتار، منهوم اللي ديريكت(بحال PCR و تيست انتيجينيك) و اللي ماشي ديريكت ( بحال السيرولوجي تيست ديال الدم تاع IgM ولا IgG) ولكن التيست لمرجعي هو ل RT-PCR. الهزان ديال لفيروس غالبا كايكون بالتدخال ديال واحد لعيبة سميتها عويدة-قطن لنيف وكايكون فاللابو. لويقاية و الليقاح د لڤيروس. اللي معروف هو انهو الا مكانش التباعد ليجتيماعي واحد لمريض يقدر يدوز لعدوى ل 2، 5 دلباشار فخمسيام، وفشهر يقدر يدوزها حتال 400 واحد. ولكين الا كان التباعد غادي ينقص لعدد ل1، 25 دلباشار فخمسيام، و فشهر غايدوزها ل 15 واحد صافي. 164 لابو بداو كايقلبو على الليقاح فلعالام و لكن قلال منهوم اللي قدرو يوصلو للمرحلة ديال ستيعمال، المغريب قرر انهو ينوع من الليقاحات ضد لفيروس بحال استرازينيكا ديال اكسفورد و سينوفارم ديال الشينوا وهاد جوج دالليقاحات خاصك ديرها جوج مرات باش تكتاسب لمناعة ضد لفيروس.
كلاص (بيولوجيا)

لكلاص (ب نݣليزية Class) ف لبيولوجيا هيّا تقسيم طاكسونومي عندو علاقة معا مستوى تّعقيد ؤ لاعضاء دّخلانية د لكسدة د لكائن لحي. ميتال ديال كلاص هوّا لبزوليات (ب ) لي جات تحت من لفيلوم د لحبليات "chordata"، و فوق من تنضيمات بحال لقوارض، لخفافيش و اللوليات (لي منها لقرودا و بنادم).
تنضيمة (بيولوجيا)

تّنضيمة (ب نݣليزية Order، ب لعربية رتبة) ف لبيولوجيا هيّا تقسيم طاكسونومي كيجمع فاميلات عندها خاصيات متشابهة. النواع ف تنضيمة يقدرو يتقسّمو ل تنيضيمات (تنضيمات تحتانيين)، سيرتو يلا كانو كتار بزاف.
تنيضيمة

تنيضيمة (ب نݣليزية Suborder) ف لبيولوجيا هيّا تقسيم طاكسونومي تحتاني، كيتستعمل عادة يلا كان عدد لفاميلات ف تّنضيمة كبير، باش يزيد يسهل تّمييز بيناتها.
بوشويكة

بوشويكة (ب لفرانساوية varicelle، ب لعربية جذري الماء) هيا واحد لمرضة جلدية وعصبية كايتسبب فيها ڤيروس سميتو بوشويكة-زونا نقدرو نختاصروه ب VZV (بلفرونصي :Varicelle-Zona)، الخطورة ديالها كاتختالف على حسب لحالة ديال بنادم، واش ماعندوش لمناعة، واش دري صغير ؤلا شارف ؤلا مرا حاملة. تقدر تكون قاتلة بالنسبة ل شيواحد بالغ ماعندوش لمناعة، لمرا لحاملة ؤلا دري يالاه تزاد. قراية على لمرضة. لڤيروس بوشويكا-زونا "VZV" ماعندوش شي ريزيرڤوار اخور من غير بنادم، يعني كايضرب غير بنادم ؤ ماكايضربش لكائنات لخرا، هاد لڤيروس معدي بزاف ؤ كايدوز ب الهوا (ب الشمان ديال لقطرات د الدفال د لمريض) ولاكن يقدر يدوز من لمرا لحاملة للجنين ديالها ؤ كايضرب خاصةً الدراري الصغار. هاد لمرضة كاتكون بلا اعراض لمدة تقريبا د سيمانة (تقدر توصل حتال تلاتة دسيمانات) ؤ كاتبان على شكل سخانة ؤ شي طفحات جلدية غوزية على شكل بواقات كاتبان ف لجسم كاملو اللي من بعد كاتطور ؤ كاتعطينا جروحة مقشرين عامرين ب الݣيح هاد لحالة كانسميوها بوشويكة، الا داز لڤيروس لشي ولسيسة عصبية حسية كايعطينا طفحات ملوكاليزيا ف لمناطق الحسية اللي كايعصبها هاد العصب هاد لحالة كاتسما الزونا. غالبا هاد لمرضة كاتشافا غير بوحدها مورا سيمانة ؤلا جوج يلا كان بنادم عندو مناعة قوية، سينو تقدر تعقّد ل زونا د لعينين، ؤلا خماج خطير ديال الرية يلا كان بالغ و تصاب بلڤيروس.
بوشويكة-زونا

بوشويكة-زونا (ب نݣليزية Varicella Zoster Virus) هو لڤيروس اللي كايدير بوشويكة. بوشويكة-زونا هوّ واحد من لڤيروسات لهيرپيسية التسعود لمعروفين لي كيصيبو بنادم. هاد لڤيروس كيقدر يعيش تا برّا لڭسدة د بنادم شي سويعات.
تاتسرت

تاتسرت اولّا تين سرت هي لوغة امازيغية غربية كايهضرو بيها لقبايل التوارݣية ديال ايت اواري و كال الغال فلجماعة داكابينو فالنيجر. لمنطاقة اللي كايتهضر فيها بزّاف بهاد اللوغة كاينة مابين اكابينو، ابالاك وشادوانكا. لمتغيّر اللي كايهضرو بيه كال الغال كايسمّيوه تامْسغْلالْت. فلادب لقديم اللي كاين باللوغة دتماشق، تاتسرت كاتكتب shin-sart / shin-sar / tin-sar (شين-سارْت، شين-سار، اولّا تين-سار). لمصطلح اللي داير مابين لقبايل ديال ايت اواري هو tet-serret (تاتسرت) ولمقابل ديالو بتماشق shin-sart (شين-سارْت)، واللي كايعني 'لسان سرت' (سرت بلاصة كاينة فليبيا). تاتسرت هي اخر متغيّر امازيغي كايتعتابر لوغة مستاقلّة. برنوس (Bernus) تعامل معا تاتسرت بحال الا راها لهجة ديال التوارݣية حتال 1981، وبعض لمصادير عتابروها لوغة صونݣاوية دالشمال. اول حاجة عندها علاقة باللوغة دتاتسرت نشرها دروين Drouin ف1984، ولاكين لاطروحة ديال خامد الطيّوب ف2001 بيّنات شحال دلفرق كاين بين تاتسرّت والتوارݣية. تاتسرت هي اللوغة لامازيغية لوحيدة اللي بقات واللي كاتشارك تغيرات ديال النطق مع تاضونݣيت ديال موريطانيا. هاد اللوغة فيها كلمات ماجايّينش من التوارݣية، بحال afagan (افاݣان، "بنادم") اللي كاينة فتمازيغت وسط لمغريب، aiddid (اَيْدّيد، "جرة ديال جلد لمعاز كايدار فيها لما") اللي جاية من تاغديمسيت من ليبيا، وحتى awdosh (اَوْدوش، "عضم") اللي جاية من لحسانية. ݣاع الناس اللي كاتهضر بتاتسرت كاتدوي حتّى بتاولامت، واللي اتّرات فاللوغة ديالهوم. بحساب 2011 مابقاوش لكبار كايهضرو بتاتسرت معا الصغار، الشي اللي خلّاها تولّي مهددة.
تازونݣيت

تازونݣيت، التزونݣية اولّا الزناݣة هي لوغة امازيغية غربية على لحافة ديال لينقيراض كاينة فموريطانيا والسينيݣال وكايهضرو بيها غير شوية ديال الناس. هاد اللوغة كايتهضر بيها كلوغة ام فلڤيلاج ديال لمدردرة فلجانوب لغربي ديال موريطانيا على الساحل ديال لمحيط لاطلسي وفالشمال ديال السينيݣال. هاد اللوغة كاتعتارف بيها لحوكومة ديال موريطانيا. هاد اللوغة كاتشارك بزاف ديال لقواعيد داللوغة مع بزاف ديال لمتغيرات واللوغات لامازيغية فلمغريب والدزاير، ولاكين كاينين شي خاصيات اللي مختالفين. فلحقيقة هاج اللوغة هي اللوغة لامازيغية لوحيدة اللي بقات واللي هي متشعّبة بزاف، وعندها نطق مختالف على اللوغات لخرين ومتغيّرات ديال النطق مغايرين بحال حرف اللام /l/ اللي كايتنطق ديْ /dj/ وحرف لخا /x/ اللي كايولّي حرف لكاف /k/، زيادة على لهمزة /ʔ/ اللي كاينة بزاف وصعيب يتفسّر علاش هادشي. "الزناݣة" جات من سمية قبيلة امازيغية كبيرة (ازناݣن، صنهاجة). لكتاب ديال African Placenames (سميّات افريقية) تاع ادريان روم كايعطي تفسير ديال سميات دشي بلايص فموريطانيا اللي جايين من تاضونݣيت. الديموݣرافيا. تاضونݣيت هي لوغة كانو كايهضرو بيها تحالف ديال لقبايل دصنهاجة اللي كانو كايحكمو بزّاف من شمال افريقيا فلبدية دلقرون لوسطى. الزناݣية كانت منتاشرة فموريطانيا ولاكين بدات كاتغبر فاش لقبايل ديال ولاد معقيل ولّات هي اللي حاكمة من مورا لحرب ديال شربوبة فلقرن 17. من مورا هاد لحرب، ولّاو صنهاجة ممنوعين باش يكون عندهوم سلاح ولّاو اما فقها ومتخصصين فالشريعة ديال لاسلام اولّا خدّامين عند قبايل خرين. الزناݣية نجات غير عند الناس اللي كان عندهوم وضع جتيماعي كبير. ف1940 دار دوبيي (Dubié) احصاء وݣال باللي 13 الف ديال لبشري كانو كايهضرو بهاد اللوغة فربعة ديال لقبايل كاينة مابين سان لويس وپوضور فالسينيݣال، وبوتليميت ونواكشوط فلبلاد ديال موريطانيا (ولاكين ماشي فالداخل ديال هاد لمدون): بحساب دوبيي، هاد لقبايل تخصصات فالشريعة ولفيقه وكانت عندها حياة ديال الترحال والكسيبة ديال لبݣر ولغنم (لقبايل اللي كانت كسايبية تحول لسانها للعربية). وحتى فديك لوقت لهضرة دالناس ولّات بلحسانية اللي هي لمتغير دلعربية اللي كاين فموريتانيا، وكانو كايهضرو بيهوم بجوج. تاضونݣيت كانت كاتستعمل مابين الناس دلقبيلة، وكانو كايعتابروها قلة دالصواب الا هضرو بيها معا ناس اللي ماكايفهموهاش، شي وحدين تعمّدو مايعلموهاش لولادهوم باش يعطيوهوم بدية نطيباعية بلحسانية. واخا هكاك كانو قبايل اللي حافضو على هاد اللوغة بحال رمز ديال ليستيقلال ديالهوم ولحماس اللي كانت عندهوم معا الدين، كانت ݣاع متلة بلحسانية كتبها دوبيي كاتݣول: "لمور اللي يهضر بالزناݣية ماهو لحمة ولا محارب" (لحمة معناتها ولد قبيلة صنهاجية اللي حاكمينها لعرب دولاد حسان). من مورا نص ديال لقرن، ولّا لعدد دالناس اللي كايهضرو بالزناݣية شي 2000 واحد. ف2018 ولّا هاد لعدد 200 وغادي كايطيح. واخا تاضونݣيت غادة فالطريق دلينقيراض، شي 10 فلمية من لكلمات اللي كاينة فلحسانية جاية من هاد اللوغة. اللهجات. كاينين ختيلافات باينين مابين اللهجات ديال تاضونݣيت، بزّاف مابين اللهجة ديال اد بولحسن وتاع تيدنغا.
لوغات أمازيغية غربية

اللوغات لامازيغية لغربية هي فرع ديال اللوغات لامازيغية. هاد لفرع فيه جوج ديال اللوغات: تاضونݣيت اولّا الزناݣية كاينة فلجانوب لغربي ديال موريطانيا، اما تاتسرت كاينة فلوسط ديال النيجر. كايبان بحال الا هاد اللوغات اترات فاللوغة دكوراندجي اللي كاينة فالدزاير وتابعة للوغات الصونݣاوية. لمصطلح ديال لامازيغية لغربية ستاعملاتو اليكساندرا ايخينڤالد واليكساندر ميليتاريڤ ف1984 وكانو كايعنيو بيه تاضونݣيت بوحدها حيتاش ماكانوش معلومات على تاتسرت فديك لوقت. لمتغيرات ديال الصوت اللي كاتميز هاد لفرع هو لخروج ديال شي حروف ديال لامازيغية لبديانية بطرق مختالفين على اللوغات لامازيغية لخرة:
ساندروم

ساندروم هو واحد جماعة ديال لعلامات الكلينيكية (اللي كايشوفها وكايحددها طبيب) و سامپطومية (اللي كايحس بيها لمريض) اللي كايميزو واحد ل مرضة ولا مرضات فلانية. سواندرم معروفين. ساندروم حريقاني. مثلا، هاد جماعة ديال لاعراض (كايتسماو برباعية ديال كورنيليوس سيلسوس: لقرن 1 ميلادي) كاتعطينا الساندروم لحريقاوي (بلفرانصاوية: Syndrome inflammatoire) واللي كانلقاوه فبزاف ديال لمرضات بحال توسيخة (بشي بكتيريا ولا شي فيروس ولا شي پارازيت)، لكونصير، جرحة، لعافية ولا لموت ديال شي عضو. ساندروم سداني. كايبان فالسدان دلمصارن و فيه حتاهوا "رباعية السدانية":
تماهق

تماهق اولّا تهاݣّارت تماهق هي اللوغة لوحيدة اللي معروفة من اللوغات التوارݣية دالشمال اللي كايهضرو بيها ناس فالدزاير ولغرب ديال لبيبيا والشمال ديال النيجر. كاين مابينها ومابين اللوغات التوارݣية دلجانوب اللي فجبال اير وازاواغ واداغ شوية تاع لفرق. لفرق كاين فالتبديل ديال شي اصوات، بحال Tamahaq (تَماهَق) بلاصة Tamajaq (تَماجَق) اولّا Tamasheq (تَماشَق). بحساب اتنولوݣ هاد اللوغة كايهضرو بيها 71، 400 واحد فالدزاير و112، 900 فݣاع لبلدان فتقدير ديال 2020. لمتغيرات. كاينين تلاتة ديال لمتغيرات فتماهق: روجر بلينش ف2006 ݣال باللي تهاݣارت وغات هي لوغات توارݣية مختالفة.
تاولامت

تاولّامت هي اكبر لوغة فاللوغات التوارݣية اللي هي فرع ديال اللوغات لامازيغية. هي غاليبا كاتدخل فتصنيف سميتو تماجق مع لوغة خرة (تايرت). تاولَّمت هي اللوغة ديال توارݣ اوَلّمْدَن. هاد اللوغة كاينة فمالي والنيجر وطرف من الشمال ديال نيجيريا واللي كايهضرو بيها وصلو ل801 الف دلبشري.
تايرت

تايرت اولّا اير تماجق هيا تنويعة ديال تماجق اللي تابعة للوغات التوارݣية. كايهضرو بيها التوارݣ ديال جبال اير فلجيهة ديال اݣاديز فالنيجر. اطنولوݣ كايݣول باللي كاينين جوج لهجات ديال هاد اللوغة: اير (تايَرت) وتَناسْفاروات (تَماݣاراسْت، تامَسْݣرْست). روجر بلينش ف2006 عتابر بلي هاد الجوج د تّنويعات هوما لوغات، وݣال باللي تايرت عندها جوج لهجات: انݣال وݣوفات، ؤوتَناسْفاروات عندها لهجة وحدة: ازْروري.
لأمازيغية لمعيارية الدزايرية

لامازيغية لمعيارية الدزايرية اولّا تمازيغت هي اللوغة الرسمية الصطوندار ديال لامازيغية فالدزاير. هاد اللوغة كاينة دابا فتطوير كبير من نهار ولّات لامازيغية لوغة رسمية فلبلاد. لمعيرة ديال هاد اللوغة عتامدات على لاعمال ديال مولود معمري ولكتاب ديالو le dictionnaire et le précis de grammaire berbère (kabyle) (الديكسيونير ولخلاصة ديال لقواعد دلامازيغية (لقبايلية) ).
آولوس كورنيليوس كيلسوس

اولوس كورنيليوس كيلسوس (مزيود ف جوايه 25 ق. م، مات ف جوايه 50 ميلادية) هوّا طبيب ؤ موسوعيست (كاتب موسوعات) روماني لي معروف ب لاعمال ديالو ف لمجال د طّب، سيرتو كتابو دي ميديكينا، لي كيعتاقدو لحرايفيا بلي كان طرف من موسوعة كبيرة ضاع داكشي لاخور منها. لاعمال. دي ميديكينا. شّابيطرات د لكتاب:
نوع (بيولوجيا)

نّوع (ب نݣليزية Species) ف لبيولوجيا هوّا تقسيم طاكسونومي كيجمع كائنات عندها نفس لاصل ؤ خاصيات متشابهة بزاف ؤلا متطابقة ؤ كتقدر تكاتر بيناتها ب شكل طبيعي.
ݣنس (بيولوجيا)

لݣنس (ب نݣليزية Genus) ف لبيولوجيا هوّا تقسيم طاكسونومي كيجمع كائنات عندها نفس لاصل تّطوري (نفس الجد) ؤ خاصيات متقاربة بزاف، ولاكين ماكاتقدرش تكاتر بيناتها، ؤلا يلا ولدات كائن هجين كيطلع عاݣر.
فاميلة (بيولوجيا)

لفاميلة (ب نݣليزية Family) ف لبيولوجيا هيّا تقسيم طاكسونومي فوق من لݣنس ؤ تحت من تّنضيمة. معتامد علا لخاصيات لّي كتشابه فيها واحد لمجموعة د كائنات.
تقسيمة (بيولوجيا)

تّقسيمة ؤلا لݣروپ الطبيعي ؤلا لكليدة (ب ) ف لبيولوجيا هوّا ݣروپ مونوفيلي كيجمع فاميلات ؤلا نواع عندها نفس الجد تّطوري.
أنترفيرون

انترفيرون (ب لفرانساوية "Interferon" ) هو ݣليكوپروتين كانرمزو ليه ب "IFN" من لفاميلة ديال السيتوكينات (ميساجات خلوية). عادةً ماكايتنتجو من عند لخلية لوكالة لكبيرة ولا لخلايا اللي توسخات ضد فݣاع التوسيخات اللي لوريجين ديالهوم ڤيروس. قراية على لانترفيرونات. تاريخ دليكتشاف. هاد لانترفيرونات تكتاشفو فعام 1957 من عند يسحاق و ليندنمانّ، فاش شافو فواحد التجريبة داروها على دجاجة، باللي لخلايا الا توسخات بلفيروس ديال الرواح كاتنتج واحد لفاكتور كايخلي لخلايا لخرين يوليو مقاومين لهاد لفيروس. هاد لفاكتور سماوه بلانترفيرون حيت جا من لكلمة النݣليزية Interfere(بلمغربية: شوّش) حيت كايشوّش على لفيروس ومكايخليهش يتكاتر. النواع ديالهوم. كاينين جوج دنواع دلانترفيرونات : I و II على حساب لفورمة الجزيئية ديالهوم. -النوع اللول كايتقسم لجوج دنواع عل الاقل : الفا و بيطا IFN-alpha، IFN-beta. هادو تقريبا منتاشرين فلجيسم كاملو. -النوع التاني فيه نوع واحد عند بنادم واللي هوا لانترفيرون ݣاما IFN-gamma. لخدمة ديالهوم. فاش كايتنتجو وكايتلقو من عند لخلية اللي توسخات بلفيروس، هاد لانترفيرونات كايديرو تلاتة دلخدمات موهيمين: لاهمية ديالهوم. هاد لانترفيرون كايتخدمو فالطريطمو ديال لمرضات اللي السباب ديالهوم فيروس بحال بوصفير، السيدا وزيد وزيد…
لسان

اللسان (ب لاتينية Lingua، بالسوسية ⵉⵍⵙ "ايلس") هو واحد لعضو ݣلضمي كاين فلجوف الفمي، عندو خدامي موهيمين فلعيشة ديالنا واللي هيا: الدوقان، السريط، كاتعاون على لهريد د لماكلة و حتا كاتعاون ف لهضرة و التخراج الصحيح د لكلمات ف اللوغة و كاين ݣاع عيلم سميتو علم اللسانيات اللي كايقرا على اللوغات. لاناطومي ديال اللسان. اللسان كايتقسم على جوج ديال لقشايف (قِطَع): •لكسدة د لسان (كايتحرك) •الجدر د لسان (جامد) لكسدة براصها كاتقسم لجوج د لپارتيات بواحد اللعيبة على شكل "V" سميتها ل" ڤي لفمي"؛ لپارتية اللي كاينة ف التلت 1/3 اللوراني كاتسما بحلقومية (منسوبة للحلقوم)، ولپارتية اللي كاينة فالتلتين 2/3 لقداميين كاتسما بفمية (منسوبة للحفرة لفمية). هاد الزونات كلها و التعصاب ديالو، التلت اللوراني كايتعصب بلعصب اللسانوحلقومي الجويجة لقلقولية التاسعة (N IX) و التلتاين لقداميين كايتعصبو بلعصب لكمّاري الجويجة لقلقولية السابعة (N VII).
مطوية

لمطوية (ب نݣليزية Brochure) هيّا وتيقة ديال لمعلومات علا شي موضوع، كتكون عادة مطوية مرة ؤلا جوج ؤلا كتر، باش يسهال تّوزيع ديالها بين نّاس. لمطويات كيتستعملو ف مجالات بزاف منهم لماركوتينݣ علا ود لاشهار ديال شي منتوج، ؤلا تعريف لمواطنين ب شي مشروع حكومي ؤلا جمعاوي، ؤ ستيعمالات خرين.
لونزيم لبدالة للونجيوطونسين

لونزيم لمبديلة للونجيطونسين اولا لونزيم لمحويلة(ب نݣليزية angiotensin-converting enzyme). هادي واحد لپيپتيداز ( اونزيم كاتفرع لپروتينات)اللي كاتشكل عنصر موهيم ف سيستيم الرينين-انجيوطونسين-الدوستيرون(RAAS) و اللي كاتزرّب التحويل ديال لونجيوطونسين-1 للونجيوطونسين-2 مُزير صحيح دلعروق، ولايني كاتهرس لبراديكينين -موسع صحيح دلعروق- لشي پروتيدات ماخداماش. يعني، هاد لونزيم هيا اونزيم مزيرة للعروق ؤ مطلعة للطانسيو بلمعقول. هاد لونزيم عندها بزاف د سميات تقريبا 15 سمية بحال لكينيناز 2، پيپتيداز P وزيد وزيد. قراية على لونزيم. لينتاج دلونزيم. لجين ديالها "ACE" كايكودي لجوج دل "ايزونزيمات"، ايزونزيم جسدي كايتبان سيرتو فلخلايا دالنسيج الرياوي، لخلايا دلعروق. . و ازونزيم توالدي كايتبان فلحيوانات لمانوية. بيوشيمي دلونزيم. هاد لونزيم هيا عبارة على ميطالوپروتيناز اللي لكوفاكتور ديالها ميطالي هوا ليون ديال الزنك.
أدب تشلحيت

ادب تشلحيت هو مجموعة ديال لاعمال لمكتوبة و شّفوية ب تاشلحيت، و مجموع فيها الشعر و لادب و لقيصاص و الروايات. كاينتاشر ادب تشلحيت ب لاساس ف منطقة سوس و لاطلس الصغير و لكبير عند نّاس ديال جنوب غرب د لمغريب. الادب الشفوي. كايتميز ادب تشلحيت بحالها بحال اللوغات لامازيغية لخرة بمجموعة واسعة من لادب الشفوي. وفلغالب دلاحيان كايكونو كايدويو على لخرافات و قيصاص لحيوانات على شخصية بن اوى (اوشن)؛ كاتشمل لانواع لوخرى لاساطير و قيصاص لائمة و طالابا ديال لعلم الشرعي و لالغاز. كان تسجل و تنشر عدد كبير من هاد نّوصوص شّفوية، وحتّى نّوصوص الاثنوغرافية لي كايدويو على عادات وتقاليد الشلوح من لخّر ديال لقرن التاسع عشر، بشكل رئيسي من عند لعولامة لݣْور خصوصا لي متخصصين ف داكشي ديال اللسانيات. لمخطوطات. تشلحيت هي وحدا من اللغات الافريقية لقلال لي باقا حية و عندها ادب كايرجع لفترة قبل لاستعمار. بزاف ديال لمخطوطات مكتوبين بلحرف لعربي كاين فيهم لي كايرجع تال لقورون رّبعة لي فاتو. اقدم نص قدّو ائرخوه هو عبارة على مجموعة كبيرة من لمحاضرات لي كايدويو على لعلوم لدينية (لعلوم ن الدين) على شكل ابيات كتبها براهيم الصنهاجي لي معروف حتى باسم براهيم ازناك (مات عام 1597 م). اشهر كاتب لهاد التقليد هو محمد الهوزالي لي معروف حتى باسم محمد اوزال (حوالي 1680-1749 م). اطول نص موجود بتشلحيت هو شرح لكتاب الحوض دلمسائل الشرعية على شكل دليل للقانون المالكي. هاد لكتاب لي لعنوان ديالو هو المنجى كتبو الحسن بن مبارك التاموديزتي لي مسمين عليه بلحسن اومبارك اوتموديزت (مات عام 1899 م). بزاف ديال لمخطوطات مهمة بتشلحيت راهم مخبينهم ف اكس اون بروفانس (مجموعة ارسين رو) ومكتبة دجامعة لايدن. لمخطوطات كولها عندها طابع ديني ف لمحتوا ديالها، وكان لهدف الرئيسي منها ديك ساعا هو ايوفرو لمعرفة بداكشي د دين لناس و خصوصا لي ماكايدويوش بلعربية (بالطبع، كايخدمو لعولاما لمتعلمون كمعلمين). بزاف من هاد نّوصوص مكتوبة بصيغة مؤنّفة باش تسهل لحفظ والتلاوة. من غير النصوص الدينية البحتة (كولها تقريبًا ف شكل مؤلف)، كاينا حتى روايات بحال قصة النبي يوسف (لقصة ن يوسف) وقصة الغزاوات ف سوس، وقصائد على ملذات شريب اتاي، ومجموعات من الوصفات الطبية (نثرًا). كاتختالف اللوغة لمكتوبة على الشفهية ف شي لعيبات. بحال متلا كانلقاو بلي بزاف من لمخطوطات فيها مزيج من سمات اللهجة لي ماكاينينش ف حتى لهجة حديثة. لوغة باش مكتوبين لمخطوطات حتى هي فيها عدد كبير من لكلمات لعربية وهي ظاهرة سماوها العروبة الشعرية.
لوغات أمازيغية شمالية

اللوغات لامازيغية الشمالية هي سنسلة ديال اللهجات واللوغات كاينة فشمال افريقيا، وهي فرع من لفروع لكبار ديال اللوغات لامازيغية. تهرسات ليستمرارية لجغرافية ديال هات اللوغات واللهجات بلينتيشار ديال لعربية. اللوغات لامازيغية دالشمال اللي كايهضر بيها كتر من مليون واحد هي: تاشلحيت، تمازيغت وسط لمغريب، تاريفيت، تاشاويت وتاقبايليت. كاينين تلاتة ديال لݣروپات فهاد لمجموعة داللوغات: لحدود الشرقية تاع هاد اللوغات دالشمال مامحدّدش. شي لوغاويين كايدخلو تانفوست وتاغديمسيت، ؤوحدين خرين ماكايدخلوهومش باخر ماخرج فالديراسات. لاغلبية كايݣولو تاغديمسيت ماشي لوغة دالشمال، ولاكين اتنولوݣ كايدخّلها معاهوم. ماكاينش شي جواب موتوق باللي اللوغات لامازيغية دالشمال راها لوغات اولّا لهجات. شي اكاديميين كايݣولو باللي ماشي غير اللوغات لامازيغية الشمالية بوحدها ولاكين ݣاع اللوغات لامازيغية هي لهجات ديال لوغة، واكاديميين وحدين خرين كايݣولو باللي لاعداد كبيرة بزّاف. فݣاع لحالات، لمفاهمة مابين اللي كايهضرو بهاد اللوغات تقد تكون طالعة شوية (تادجربيت معا امازيغية مطماطة)، اولّا متوسطة (تاريفيت معا تاشاويت)، اولّا طايحة/منعادمة ݣاع (تاشلحيت معا تيديكلت).
لوغات توارݣية

اللوغات التوارݣية هي ݣروپ ديال اللوغات لامازيغية كايهضرو بيه التوارݣ اللي كاينين فمالي، النيجر، الدزاير، ليبيا وبوركينا فاصو، وواحد شوية ديال الناس، شعب لكينّين فتشاد. لوصف. اللوغات التوارݣية هي لوغات تابعة للفرع دلجانوب من اللوغات لامازيغية وشي ناس كايشوفوهوم لوغة وحدة عندها بزّاف ديال اللهجات. اللي كايميّزهوم كتر هو شوية ديال التغييرات فلهضرة (التحويل ديال الزاي ولحا). لمتغيرات التوارݣية حافضات على بزاف ديال لحوايج، منها لمزادية ديال جوج صوايت قصار فلبلايص اللي فلوغات لامازيغية دالشمال ولّا فيهوم غير واحد اولّا مشا ݣاع، لقلّة ديال لكلمات اللي تسلّفات من لعربية. اللوغات التوارݣية كاتكتب بلحرف ديال تيفيناغ. واخا هكّاك فشي بلايص كاتكتب هاد اللوغات بلخط لعربي (وهادشي من لقرون لوسطى)، اما لكتابة لامازيغية باللاتينية هي رسمية فالنيجر ومالي. التصنيف. روجر بلينش (2006) كايليستي هاد اللوغات معا اللهجات بين جوج قواس: الناس اللي كاتهضر بتين سرت (تاتسرت) كايݣولو على راسهوم باللي هوما توارݣ، ولاكين اللوغة كاتحسب على اللوغات لامازيغية لغربية.
زدحة دموخراجية

زدحة دموخراجية اولا صدمة ايموراجية اولا صدمة نزيفية، هادي واحد لحالة اللي كاتكون عند بنادم، و اللي كايطرا فيها واحد دموخراجية (نزيف) مجهدة ديال الدم اما بسباب شي جرحة برانية و لا دخلانية هادشي كاينتج عليه النقصان ديال التوصال د لوكسيجين للانسيجة. الزدحة الدموخراجية كاتعتابر ايرجونس طبية حيت يقدر يغادي للموت يلا ماتطريطاش. قراية. فيزيولوجي. فاش كانخسرو الدم، لحْجْم ديالو كايهبط ديك الساعات. الدم ماكايوصلش للقلب بلكمية الكافية و هادشي اللي كاينقص الديبي لقلبي و لاعضاء مكايوصلهمش مزيان الدم. و كاطرا واحد لحالة ديال لهبوط د لوكسيجين. و يقدر يدي للخسران ديال لانسيجة. سبيطار. لعلامات ديال هاد الشوك :
أمينة لمريني الوهابي

امينة لمريني الوهابي تولدات ف مدينة الناظور ف المغرب ف 14 شتنبر 1952 هي ناشطة مغريبية ف حقوق د بنادم ؤ حقوق المرا، ؤ من لمؤسسيين ديال جمعية الديمقراطيا د لعيالات المغرب ؤ رئيسة الهيئة العليا د لاعلام السمعي البصري ف المغرب من 2012. حياتها. بعد ما خدات لمريني الباك ف 1970 ؤ شهادة د لاجازة ف عام 1975، دوزات واحد لعام ف المدرسة العليا د للاساتذة، فين تخرجات ؤ ولات استاذة. من بعدها خدمات ف الدار البيضا، من موراها تحولات لمدينة بني ملال ؤ ب الضبط فمنطقة سوق سبت ولاد النمة فين دوزات عشر سنين من بعد هادشي نتاقلات لمدينة سلا. من بعد، دوزات لمريني لامتحان د لمفتشين ديال التعليم الليسي ؤ نجحات فيه. هادشي خلاها باش تخدم لمدة عام مفتشة رئيسية للتعليم الوطني ف مدينة المحمدية، ؤ من بعد خدمات ف مدينة الصخيرات تمارة بين 1988 ؤ 1990، و ف لخر نتقلات ل مدينة سلا، فين خدمات ل مدة 22 عام (بين 1990 ؤ 2012). ف 2012، تعينات امينة لمريني كرئيسة للهيئة العليا د لاعلام السمعي البصري ف المغرب. خدمتها ف سياسة ؤ لعمل لجمعوي. ب لموزاة مع قرايتها ف ليسي لتحقات امينة لمريني بحزب التقدم ؤ لاشتراكية، من موراها ف لافاك نضمات لاتحاد لوطني ديال طلبة لمغرب، زيادة على كونها عضوة ف لجنة د الرباط التابعة ل "الشباب المغربي د لخدما"، لي كيتنسب ل لاتحاد المغريبي د الخدمة. حياتها لخاصة. امينة لمريني مزوجة ؤ عندها جوج د لولاد.